text: РЕГЛАМЕНТ (ЕС) № 1201/2014 НА СЪВЕТА
  от 7 ноември 2014 година
  за адаптиране, считано от 1 юли 2011 г., 1 юли 2012 г. и 1 юли 2013 г., на размера на вноската в пенсионноосигурителната схема за длъжностните лица и другите служители на Европейския съюз
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз,
  като взе предвид Правилника за длъжностните лица на Европейския съюз и Условията за работа на другите служители на Европейския съюз, определени с Регламент (EИО, Евратом, ЕОВС) № 259/68 (1), и по-специално член 83а от него и приложение XII към него,
  като взе предвид предложението на Европейската комисия,
  като има предвид, че:
  (1)
  Целта на член 19 от приложение XIII към Правилника за длъжностните лица, последно изменен с Регламент (ЕС, Евратом) № 1023/2013 на Европейския парламент и на Съвета (2), е да се даде възможност на институциите на Съюза да предприемат необходимите мерки за уреждане на споровете по отношение на адаптирането на възнагражденията и пенсиите за 2011 г. и 2012 г. и по отношение на адаптирането на размера на вноската в пенсионноосигурителната схема за 2011 г. в съответствие с решението на Съда на Европейския съюз, като надлежно отчитат оправданите правни очаквания на служителите, че Съветът трябва всяка година да взема решение за адаптирането на размера на вноската в пенсионноосигурителната схема.
  (2)
  Като част от глобалния подход за уреждане на споровете и за да се съобразят с решението на Съда от 19 ноември 2013 г. по дело C-63/12 (3), Комисията срещу Съвета, Европейският парламент и Съветът приеха регламенти (ЕС) № 422/2014 (4) и (ЕС) № 423/2014 (5) за адаптиране на възнагражденията и пенсиите на длъжностните лица и другите служители на Европейския съюз, считано от 1 юли 2011 г. и от 1 юли 2012 г. Тези адаптирания налагат съответното адаптиране с обратно действие на размера на вноската в пенсионноосигурителната схема за годините 2011, 2012 и 2013.
  (3)
  В съответствие с член 13, параграф 3 от приложение ХII към Правилника за длъжностните лица Евростат представи доклади за извършените през 2011, 2012 и 2013 г. актюерски оценки на пенсионноосигурителната схема, актуализиращи параметрите, посочени в това приложение. Съгласно тези оценки и като се отчита надлежно член 4, параграф 6 от приложение ХII към Правилника за длъжностните лица, размерът на вноската, необходим за поддържането на актюерския баланс на пенсионната схема, е 11 % от 1 юли 2011 г., 10 % от 1 юли 2012 г. и 10,9 % от 1 юли 2013 г.
  (4)
  За да се поддържа актюерският баланс на пенсионноосигурителната схема на длъжностните лица и другите служители на Европейския съюз, размерът на вноската следователно трябва да се адаптира с обратно действие на 11 % от основната заплата от 1 юли 2011 г., на 10 % от основната заплата от 1 юли 2012 г., и на 10,9 % от основната заплата от 1 юли 2013 г.,
  ПРИЕ НАСТОЯЩИЯ РЕГЛАМЕНТ:
  Член 1
  Размерът на вноската, посочена в член 83, параграф 2 от Правилника за длъжностните лица, е:
  -
  11 %, считано от 1 юли 2011 г.,
  -
  10 %, считано от 1 юли 2012 г.,
  -
  10,9 %, считано от 1 юли 2013 г.
  Член 2
  Настоящият регламент влиза в сила в деня след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави-членки.
  Съставено в Брюксел на 7 ноември 2014 година.